ภัยแล้งทำเศรษฐกิจสูญ5หมื่นล้าน
คลังประเมินภัยแล้งทำมูลค่าเศรษฐกิจหาย 5 หมื่นล้านบาท เตรียมปรับจีดีพีใหม่เดือนหน้า
31 ต.ค. 2565

คลังประเมินภัยแล้งทำมูลค่าเศรษฐกิจหาย 5 หมื่นล้านบาท เตรียมปรับจีดีพีใหม่เดือนหน้า
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ปัญหาภัยแล้งขณะนี้ยังกระทบกับการขยายตัวทางเศรษฐกิจไม่มาก เบื้องต้นคาดว่าทำให้เกิดความเสียหายทางเศรษฐกิจ 5 หมื่นล้านบาท ส่งผลให้เศรษฐกิจขยายตัวลดลงประมาณ 0.1% ต่อปี ซึ่งในเดือน ก.ค.นี้ สศค.จะมีการประมาณการเศรษฐกิจใหม่อีกครั้ง จากปัจจุบันที่คาดว่าจะขยายตัวได้ 3.7% ต่อปี
ทั้งนี้ การปรับประมาณการใหม่มีทั้งปัจจัยบวกเรื่องของการท่องเที่ยวที่ขยายตัวได้ดี และปัจจัยลบ เช่น ภาคการส่งออกที่ขยายตัวต่ำกว่าประมาณการเดิมมาก รวมถึงปัญหาภัยแล้งที่กำลังเกิดขึ้นว่าจะส่งผลให้การขยายตัวทางเศรษฐกิจทั้งปีอยู่ที่ระดับใด
ด้าน นายสมศักดิ์ กังธีระวัฒน์ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ธ.ก.ส.จะพิจารณาช่วยเหลือเกษตรกรที่ประสบปัญหาภัยแล้ง โดยการขยายเวลาพักชำระหนี้ทั้งเงินต้นและดอกเบี้ยออกไปไม่เกิน 12 เดือน ขึ้นอยู่ผลกระทบของเกษตรกรในแต่ละราย และในสัปดาห์หน้ากระทรวงการคลังจะหารือกับกระทรวงเกษตรและสหกรณ์ ถึงมาตรการเพิ่มเติมที่จะช่วยเหลือเกษตรกร
นายชวลิต ชูขจร ปลัดกระทรวงเกษตรและสหกรณ์ เปิดเผยภายหลังการลงพื้นที่สำรวจเขื่อนป่าสักชลสิทธิ์ พบว่า มีปริมาณน้ำน้อยที่สุดในรอบ 20 ปี ตั้งแต่สร้างเขื่อนมา และเหลือน้ำใช้ได้อีก 40 วัน สำหรับใช้เพื่อการเกษตรและผลิตน้ำประปาให้กับคน จ.ลพบุรี สระบุรี ปทุมธานี พระนครศรีอยุธยา และกรุงเทพฯ
“พระบาทสมเด็จพระเจ้าอยู่หัวทรงห่วงสถานการณ์ภัยแล้ง ทางสำนักพระราชวัง แจ้งว่า ในสถานการณ์นี้ให้เร่งทำฝนหลวงเพราะมีความชื้นจากพายุคูจิระและอิทธิพลร่องมรสุมตะวันออกเฉียงใต้ โดยนายกรัฐมนตรีได้สั่งการให้ฝนหลวงเร่งกู้ภัยแล้งเป็นวาระระดับชาติ” นายชวลิต กล่าว
ทั้งนี้ อยากใช้แนวช่วยเหลือตามโครงการฟาร์มตัวอย่างตามแนวพระราชดำริ ที่ จ.อ่างทอง ที่ปลูกพืชระยะสั้นและเลี้ยงสัตว์เพื่อให้มีกินในทุกชุมชน ทางจังหวัดสามารถนำไปดำเนินการได้ทันที และรวบรวมโครงการส่งมาที่กระทรวงเกษตรฯ ซึ่งจะนำเข้า ครม.ในสัปดาห์หน้าโดยแบ่งเป็นงบจ้างแรงงาน 50% ในการขุดลอก ขุดสระน้ำ